Twee SA soldate beseer in Soedan-hinderlaagArgieffoto Twee soldate van die Suid-Afrikaanse Weermag wat as deel van die VN/Afrika-Unie vredesmag in Soedan ontplooi is, is naby hul basis tydens ŉ hinderlaag beseer. “Die beseerde soldate is met ŉ helikopter na die hospitaal in El Fashir geneem,” het kapt. Jaco Theunissen, woordvoerder van die SANW, gesê. “Hulle is in ŉ kritieke, maar stabiele toestand in die VN-hospitaal.” Hy het gesê nog twee soldate het geringe beserings opgedoen in die lokval. Die lokval het Woensdagmiddag omstreeks 12:35 plaasgevind toe ŉ deel van die 4 SA Infanteriebataljon water by ŉ nabygeleë watergat in Kutum wou gaan haal en toe deur ŉ vermeende rebellegroep aangeval is. “As dit nie was vir die soldate se vinnige reaksie, hoë standaard van paraatheid en waaksaamheid nie, was dit ŉ ander storie,” het lt.kol. Andries Matlaila, bataljonbevelvoerder, gesê. Matlaila het gesê die opleiding wat sy troepe in Suid-Afrika ontvang het voordat hulle ontplooi is, tesame met die toerusting wat hulle gebruik, het ŉ deurslaggewende rol gespeel om die aanval te stuit. Die rebellegroep, wie se motiewe onbekend is, is gedwing om te onttrek weens die uitstaande optrede van die Suid-Afrikaanse soldate. Die aanval volg ná soortgelyke aanvalle vroeër op Ethiopiese en Tanzaniese magte in die omgewing van Korma, ongeveer 20 km van die Suid-Afrikaanse ontplooiing naby Kutum-basis. Dit is in die noordelike Darfur-streek van Soedan geleë. Soedannese maak gereed om volgende jaar April of Mei aan ŉ nasionale verkiesing deel te neem en die SANW word vereis om hul ondersteuning te bied as deel van die vredesmag.